Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2019/C 325/09)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O SCHVÁLENÍ ŠTANDARDNEJ ZMENY

„Valdepeñas“

Referenčné číslo: PDO-ES-A0051-AM02

Dátum oznámenia: 24.7.2019

OPIS A DÔVODY SCHVÁLENEJ ZMENY

1. Zmena maximálnych výnosov (bod 5 špecifikácie výrobku a bod 1.5.2 jednotného dokumentu)

Opis a dôvody

Maximálne výnosy na hektár sa menia takto:

— biele muštové odrody: 8 000 kg/ha a 56,00 hl/ha,

— modré muštové odrody: 7 500 kg/ha a 52,50 hl/ha.

Na výrobu vín s CHOP Valdepeñas sa nemôžu použiť výnosy z registrovaných vinohradov, pri ktorých sa uvádza prvý a druhý rok štepenia.

Maximálne povolené výnosy na hektár vinohradov s viničom v treťom roku štepenia sú takéto:

— biele muštové odrody: 3 750 kg/ha a 26,25 hl/ha,

— modré muštové odrody: 3 000 kg/ha a 21,00 hl/ha.

V prípade prekročenia týchto výnosov sa na výrobu vína s CHOP Valdepeñas nemôže použiť ani časť hrozna vypestovaného na danej parcele.

Dôvod (dôvody): Vína s chráneným označením pôvodu „Valdepeñas“ majú jeden z najnižších maximálnych výnosov na hektár v Španielsku. Pestovateľské postupy v posledných rokoch viedli k zvýšeniu výnosov na hektár, a to najmä v dôsledku zavedenia zavlažovania vo väčšine existujúcich viníc, ako aj v dôsledku posunu od tradičných výsadbových systémov, pri ktorých sa využíva spôsob vedenia viniča v tvare kalicha, k systémom vedenia viniča po pergole a v dôsledku vysádzania nových odrôd. S cieľom lepšie zladiť pestovanie viniča s okolitými oblasťami si zvýšenie výnosnosti vyžiadalo zmenu maximálnych výnosov na hektár v súlade so súčasnou situáciou pestovania viniča v danej oblasti.

2. Každoročná zmena maximálneho výnosu z dôvodu poveternostných podmienok (bod 8 špecifikácie výrobku, jednotný dokument sa nemení)

Opis a dôvody

Do špecifikácie výrobku sa pridal tento text:

Maximálny výnos na hektár, ktorý je stanovený v oddiele 5, môže každoročne meniť Medziodvetvové združenie pre označenie pôvodu Valdepeñas (Denominación de Origen Valdepeñas Asociación Interprofesional). Zvýšenie maximálneho výnosu na hektár nemôže presiahnuť 10 % výnosu stanoveného v oddiele 5, t. j. 8 800 kg na hektár v prípade bielych muštových odrôd a 8 250 kg na hektár v prípade modrých muštových odrôd. Podobne v závislosti od okolností vinárskeho roka môže združenie Denominación de Origen Valdepeñas Asociación Interprofesional znížiť maximálnu povolenú produkciu o 10 % výnosu na hektár stanoveného v oddiele 5, t. j. na 7 200 kg na hektár v prípade bielych muštových odrôd a na 6 750 kg na hektár v prípade modrých muštových odrôd.

V rámci týchto hodnôt môže združenie Denominación de Origen Valdepeñas Asociación Interprofesional každý vinársky rok stanoviť mieru nadmernej výroby z dôvodu poveternostných podmienok najviac 10 %, t. j. 9 680 kg na hektár v prípade bielych muštových odrôd a 9 075 kg na hektár v prípade modrých muštových odrôd. Nadmerná výroba, ktorá je dôsledkom poveternostných podmienok, sa nemôže uvádzať na trh ako vína s CHOP Valdepeñas.

Dôvod (dôvody): V rokoch priaznivých z hľadiska zrážok a hodín slnečného svitu husté lístie viniča pri súčasných systémoch pestovania, ktoré napomáhajú rast rastlín, umožňuje riadne dozrievanie hrozna aj v takomto množstve a bez zhoršenia jeho kvality. Je to tak preto, lebo vinič môže za takýchto podmienok riadne dokončiť svoj životný cyklus.

JEDNOTNÝ DOKUMENT

1. Názov výrobku

Valdepeñas

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

5. Akostné šumivé víno

4. Opis vína (vín)

BIELE VÍNO

Vzhľad

Svetložlté so zelenkavými alebo jantárovými odtieňmi. Vína kvasené v sude: slamovožlté so zlatými alebo zelenkavými odtieňmi. Vína vyrobené karbonickou maceráciou: svetložltá farba so zelenkavými alebo jantárovými odtieňmi. Barikové vína: slamovožlté so zlatými alebo zelenkavými odtieňmi. Vína s označením „Crianza“: žltá farba so žltými odtieňmi a zlatým nádychom.

Vôňa

Čisté a svieže primárne arómy so stredne prenikavou ovocnosťou. Vína zrejúce v sude: komplexná aróma s jemnými tónmi pripomínajúcimi vôňu suda. Vína vyrobené karbonickou maceráciou: čisté a svieže primárne arómy so stredne prenikavou ovocnosťou. Barikové vína: komplexná aróma s jemnými tónmi pripomínajúcimi vôňu suda. Vína s označením „Crianza“: stredne prenikavé arómy s tónmi od vanilkovej po vôňu hrianky.

Chuť

Jemná, ľahká a ovocná, s vyváženou štruktúrou. Vína zrejúce v sude a barikové vína: lahodná, vyvážená a plná chuť s dlhým záverom. Vína vyrobené karbonickou maceráciou: lahodná, ľahká a ovocná chuť s vyváženou štruktúrou. Vína s označením „Crianza“: lahodná, vyvážená a plná chuť so stredne dlhým záverom.

Všeobecné analytické vlastnosti Maximálny celkový obsah alkoholu (v obj. %) 11 Minimálny skutočný obsah alkoholu (v obj. %) 11 Minimálna celková kyslosť 4 gramy na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 10 Maximálny celkový obsah oxidu siričitého (v miligramoch na liter) 180

RUŽOVÉ VÍNO

Vzhľad

Ružová farba s červenými a fialovými odtieňmi.

Vôňa

Stredne prenikavá aróma, čistá, svieža a ovocná, s tónmi červeného ovocia.

Chuť

Na podnebí výrazná chuť s tónmi červeného ovocia a stredne vysokou až vysokou kyslosťou.

Všeobecné analytické vlastnosti Maximálny celkový obsah alkoholu (v obj. %) 11,5 Minimálny skutočný obsah alkoholu (v obj. %) 11,5 Minimálna celková kyslosť 4 gramy na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 10 Maximálny celkový obsah oxidu siričitého (v miligramoch na liter) 180

ČERVENÉ VÍNO, ČERVENÉ VÍNO ZREJÚCE V SUDE, ČERVENÉ VÍNO VYROBENÉ KARBONICKOU MACERÁCIOU, BARIKOVÉ ČERVENÉ VÍNO

Vzhľad

Víno má čerešňovočervenú až purpurovú farbu, ktorá je čistá, žiarivá, sýta. Vína zrejúce v sude majú čerešňovú farbu s granátovými odtieňmi; sú čisté, žiarivé, farebne sýte. Vína vyrobené karbonickou maceráciou majú čerešňovú farbu s granátovými odtieňmi, sú čisté, žiarivé, farebne sýte. Barikové vína majú sýtočerešňovú farbu s granátovými alebo fialovými odtieňmi.

Vôňa

Prenikavé arómy zrelého červeného ovocia, typické pre odrody, z ktorých sa tieto vína vyrábajú. Vína zrejúce v sude sa vyznačujú stredne intenzívnymi, čistými arómami červeného ovocia a jemnými arómami po zrení v sude. Vína vyrobené karbonickou maceráciou majú čisté, ovocné arómy stredne vysokej až vysokej intenzity. Barikové vína majú komplexnú vôňu s arómami po zrení v sude.

Chuť

Mäsová, suchá chuť s dobrou vyváženosťou trieslovín, stredne vysokou až vysokou kyslosťou a príjemnou dochuťou. Vína zrejúce v sude: čisté, stredne intenzívne arómy červeného ovocia s ľahkými arómami po zrení v sude. Vína vyrobené karbonickou maceráciou majú intenzívnu, ovocnú a vyváženú chuť. Barikové vína: jemná, vyvážená a plná chuť s dlhým záverom.

Všeobecné analytické vlastnosti Maximálny celkový obsah alkoholu (v obj. %) 12,5 Minimálny skutočný obsah alkoholu (v obj. %) 12,5 Minimálna celková kyslosť 4 gramy na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 10 Maximálny celkový obsah oxidu siričitého (v miligramoch na liter) 150

TRADIČNÉ ČERVENÉ VÍNO

Vzhľad

Čisté víno fialovej alebo granátovočervenej farby.

Vôňa

Výrazné ovocné vína s primárnymi arómami strednej intenzity.

Chuť

Vína sa vyznačujú miernou prítomnosťou trieslovín, vyváženým obsahom alkoholu a kyslosťou s dlhým záverom.

Všeobecné analytické vlastnosti Maximálny celkový obsah alkoholu (v obj. %) 12 Minimálny skutočný obsah alkoholu (v obj. %) 12 Minimálna celková kyslosť 4 gramy na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 10 Maximálny celkový obsah oxidu siričitého (v miligramoch na liter) 150

ŠUMIVÉ VÍNO

Vzhľad

Svetlé alebo zlaté víno so žiarivými odtieňmi. Jemné a dlhotrvajúce bublinky.

Vôňa

Čisté a ovocné arómy strednej intenzity.

Chuť

Široká a vyvážená.

— Pretlak CO2 (pri 20 °C): nad 3,5 atmosféry.

— Ak nie sú stanovené parametre, musia sa dodržiavať príslušné predpisy.

Všeobecné analytické vlastnosti Maximálny celkový obsah alkoholu (v obj. %) 11 Minimálny skutočný obsah alkoholu (v obj. %) 11 Minimálna celková kyslosť 4 gramy na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 10 Maximálny celkový obsah oxidu siričitého (v miligramoch na liter)

ČERVENÉ VÍNA „CRIANZA“, „RESERVA“ a „GRAN RESERVA“

Vzhľad

„Crianza“: sýta čerešňovočervená farba s purpurovými odtieňmi. „Reserva“: granátovočervená farba s okrovými odtieňmi, je číre, hladké, stredne sýtej farby. „Gran Reserva“: rubínová farba s terakotovými odtieňmi a stredne vysokou farebnou sýtosťou.

Vôňa

„Crianza“: čistá, výrazná, prenikavá vôňa zrelého ovocia s arómami charakteristickými pre zrenie v sude. „Reserva“: prenikavá vôňa zrelého ovocia a korenia s arómami charakteristickými pre zrenie vo fľašiach. „Gran Reserva“: prenikavá, komplexná a korenistá vôňa po riadnom vyzretí vo fľaši.

Chuť

„Crianza“: intenzívna a príjemná chuť na podnebí pripomínajúca dozreté ovocie, s dobrou vyváženosťou trieslovín a stredne dlhým záverom. „Reserva“: intenzívna chuť zrelého ovocia a korenia s arómami charakteristickými pre vyzrievanie vo fľašiach. „Gran Reserva“: mäsová, zamatová, plná a harmonická chuť s dlhým záverom.

Všeobecné analytické vlastnosti Maximálny celkový obsah alkoholu (v obj. %) 12,5 Minimálny skutočný obsah alkoholu (v obj. %) 12,5 Minimálna celková kyslosť 4 gramy na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 10 Maximálny celkový obsah oxidu siričitého (v miligramoch na liter) 150

5. Vinárske výrobné postupy

a) Základné enologické postupy

Osobitný enologický postup

Teplota kvasenia sa pri bielych vínach musí sledovať a nesmie prekročiť 18 °C. Ak sa macerácia robí s hroznovými šupkami, musí sa uskutočniť v priebehu jedného až šiestich dní a teplota kvasenia môže dosiahnuť až 25 °C.

Pri ružových vínach macerácia trvá 12 až 48 hodín a teplota kvasenia musí byť nižšia ako 25 °C. Statická metóda usádzania muštu trvá pri pomalom kvasení najmenej päť dní pri kontrolovanej teplote pod 18 °C.

V prípade červeného vína sa mušt maceruje so šupkami najmenej 48 hodín pri kontrolovanej teplote pod 28 °C.

Po scedení a lisovaní pokračuje fermentácia bez šupiek pri kontrolovanej teplote, ktorá nesmie prekročiť 25 °C.

b) Maximálne výnosy

Biele muštové odrody

8 000 kilogramov hrozna na hektár

Biele muštové odrody

56,00 hektolitrov na hektár

Modré muštové odrody

7 500 kilogramov hrozna na hektár

Modré muštové odrody

52,50 hektolitrov na hektár

Biele odrody viniča v treťom roku štepenia

3 750 kilogramov hrozna na hektár

Biele odrody viniča v treťom roku štepenia

26,25 hektolitrov na hektár

Modré odrody viniča v treťom roku štepenia

3 000 kilogramov hrozna na hektár

Modré odrody viniča v treťom roku štepenia

21 hektolitrov na hektár

6. Vymedzená zemepisná oblasť

Oblasť sa nachádza južne od provincie Ciudad Real a zahŕňa tieto obce:

Valdepeñas, Santa Cruz de Mudela, Moral de Calatrava, Alcubillas, San Carlos del Valle, Torrenueva; a časť týchto obcí: Alhambra, Granátula de Calatrava, Montiel a Torre de Juan Abad.

7. Hlavné muštové odrody

VERDEJO

AIRÉN

CABERNET SAUVIGNON

SYRAH

TEMPRANILLO – CENCIBEL

MACABEO – VIURA

8. Opis súvislostí

Suché kontinentálne podnebie výrobnej oblasti a prevažný výskyt vápenatých pôd vedú k tomu, že vinič trpí nedostatkom vody. V dôsledku toho plodia menej hrozna, ktoré však dobre dozrieva. Vápenaté pôdy (s vysokými hodnotami pH od 7,5 do 8,5) nebránia prenikaniu koreňov, odrážajú slnečné svetlo a teplo zo slnka sa v nich ukladá na noc. Vďaka týmto podmienkam sa tu vyrábajú dobre štruktúrované, komplexné a elegantné červené vína.

Ku koncu leta sa vysoké teploty zmierňujú, čím sa spomaľuje dozrievanie, ktoré podporuje vytváranie polyfenolových zlúčenín a zachovávanie aróm.

9. Ďalšie základné podmienky (balenie, označovanie, ďalšie požiadavky)

Právny rámec:

Vo vnútroštátnych právnych predpisoch

Druh ďalšej podmienky:

Ďalšie ustanovenia týkajúce sa označovania

Opis podmienky

Pri akostných šumivých vínach s CHOP „Valdepeñas“ sa môžu na ich etiketách používať výrazy „Premium“ a „Reserva“.

Odkaz na špecifikáciu výrobku

http://pagina.jccm.es/agricul/paginas/comercial-industrial/consejos_new/pliegos/modificacion_Pliego_Condiciones_2019_Valdepenas.pdf

(1) Ú. v. EÚ L 9, 11.1.2019, s. 2.